神憎鬼厭?曼聯惡意挖角四面樹敵
2024年04月03日 15:02
東網電視
更多新聞短片
拉特克利夫全速重建曼聯。(Getty Images)
曼聯新老闆拉特克利夫上場後,志切為球會進行重建,近期頻頻向其他球會高層進行挖角,消息指修咸頓總監韋確斯日前已辭職,將成為曼聯新技術總監。不過英國《太陽報》指,曼聯四出挖角嘅行動引起多間球會不滿,認為曼聯惡性挖角態度傲慢。
曼聯喺1月份由死敵曼城挖走貝拉達,依家等過「冷凍期」就會成為新CEO;2月份又搶紐卡素總監艾斯禾夫,後者提出辭職後已被紐卡素暫停工作,進入可能長達2年嘅「冷凍期」;近日修咸頓總監韋確斯亦提出呈辭,傳聞將取代費查成為曼聯新技術總監,不過韋確斯同樣要進入1年「冷凍期」,除非曼聯同意賠償1年嘅人工。
英國《太陽報》消息指,曼聯對其他球會高層嘅挖角行為,已引起球圈關注,紐卡素同修咸頓對「紅魔鬼」私下接觸球會重要人物嘅做法表達強烈不滿。英超規例只要求球會對球員、教練團等挖角,需要先得對方所屬球會批准,但管理層嘅挖角就未有限制。